Urbanus Episcopus servus servorum Dei, dilecto filio Petro Trenorciensi Abbati, ejúsque successoribus regulariter substituendis in perpetuum. Piæ postulatio voluntatis, effectu debet prosequente compleri; quatenùs  devotionis sinceritas laudabiliter enitescat,  utilitas postulata vires indubitanter assumat. Quia igitur dilectio tua ad Sedis Apostolicæ portum confugiens, ejus tuitionem devotione debitâ requisivit, Nos supplicationi tuæ clementer annuimus,  Trenorciense cœnobium, cui Deo auctore præsides, cum omnibus ad ipsum pertinentibus, sub tutelam Apostolicæ Sedis excipimus. Per præsentis igitur privilegii paginam Apostolicâ auctoritate statuimus, ut quæcumque bona, quascumque possessiones, Catholicorum Imperatorum seu cæterorum Principum largitione. Episcoporum concessione, seu cæterorum fidelium oblatione ad idem cœnobium inpræsentiarùm pertinent, sive in futurum justè poterit adipisci, firma tibi tuísque successoribus  illibata permaneant. Decernimus ergo ut nulli omninò hominum liceat idem cœnobium temerè perturbare, aut ejus possessiones auferre, vel oblationes retinere, minuere, vel temerariis vexationibus inquietare: sed omnia integrè conserventur, eorum pro quorum sustentatione concessa sunt, usibus omnimodis profutura. Cætera etiam quæ per reverendæ memoriæ Johannis Papæ privilegium Trenorciensi monasterio confirmata sunt, confirmamus. Querelam autem monachorum S. Florentii, quam de Ecclesiis Lausduni, sanctæ Crucis videlicet,  S. Nicolai, contra te  Ecclesiam tuam faciunt, quamque in præsentiâ nostrâ Turonis habitam diligenter pertractavimus, debito fine Deo auctore terminamus: Apostolicâ iterum auctoritate præcipientes, quatenùs deinceps nullam tibi vel Ecclesiæ tuæ molestiam ex his inferre præsumant: sed absque eorum inquietudine præfatas Ecclesias túque successorésque tui jure perpetuo possideatis. Si qua sanè ecclesiastica, secularísve persona contra hanc nostræ constitutionis paginam venire tentaverit, potestate, honorísque sui dignitate careat,  à sacratissimo Corpore ac Sanguine Domini nostri Jesu Christi aliena fiat, quousque dignâ satisfactione resipiscat. Cunctis autem eidem loco justa servantibus sit pax Domini nostri Jesu-Christi; quatenùs  hìc fructum bonæ actionis percipiant,  apud districtum Judicem præmia æternæ pacis inveniant. Amen, amen, amen. Symbolum Pontificis, Benedictus Deus  Pater Domini nostri Jesu Christi Ego URBANUS Catholicæ Ecclesiæ Episcopus subscripsi. Datum Turonis, per manum Johannis sanctæ Romanæ Ecclesiæ Diaconi Cardinalis, XIII. Kalendas Aprilis, Indictione IIII. Incarnationis dominicæ anno M. XCVI. Pontificatûs autem Domini Urbani secundi Papæ VIII. In plumbo, URBANUS II. Papa.